Droner i luftrummet omkring Flyvestation Aalborg skaber både farlige situationer og utryghed hos piloter og sikkerhedsfolk.

Tirsdag var den gal igen, da en drone fløj inden for sikkerhedszonen. - Vi havde en drone, vi måtte melde til politiet tirsdag. Vi har haft seks i år og fire sidste år. Det er en stigning på 50 procent. Det lyder ikke af mange, men det er det, når en hændelse er en for mange, siger Mikkel KOF, der er chef for flyvesikkerhed hos Flyvestation Aalborg. En drone i luften på et forkert sted og på et forkert tidspunkt er yderst farligt. Når det alligevel af og til sker, sættes en fast sikkerhedsprocedure i gang. - Vi scanner luftrummet, og så kan vi se, hvor dronen er, men i sidste ende er det op til politiet at sørge for, hvad der skal ske med vedkommende, der har fløjet ulovligt med dronen, siger Mikkel KOF. Foruden at være sikkerhedsansvarlig for Flyvestation Aalborg, så er Mikkel KOF også pilot og flyver med militærets store Herkulesfly. - Det værst tænkelige, det er, at der går en drone i motoren, og den forvolder skade, når vi er i luften. Dronen kan potentielt lave stor skade, siger Mikkel KOF. Nordjyllands Politi opfordrer til at læse regler grundigt Det er Flyvestation Aalborg, der registrerer, når der er en drone inden for sikkerhedszonen, men derfra er det politiets opgave at følge hændelsen til dørs. Når Flyvestation Aalborg registrerer ulovlig aktivitet i luftrummet, er det Nordjyllands Politi, der tager over. - Normalt er det en bøde, man får, når vi har været rykket ud. Det er alt efter sagens beskaffenhed. Vi opfordrer til, at man sætter sig ordentligt ind i, hvor og hvornår man må flyve og tjekker de gældende regler hos Trafikstyrelsen, siger Kasper Nordstrand Bang, der er leder af Teknisk Afdeling, Nordjyllands Politi i Aalborg.